Brandslagoffer Sean: Donasies stroom inSean in die hospitaal. Foto: Verskaf Donasies stroom in om Sean Smith (16), die tiener van Pretoria wat verlede Maandag erg gebrand het in ŉ fratsongeluk met petrol, dringend in een van die land se beste private hospitale met ŉ brandsorgeenheid oor te plaas. Nagenoeg R500 000 van die aanvanklike R800 000 wat benodig word om Sean in ‘n private hospitaal se brandsorgeenheid te laat opneem, is Woensdagoggend ingesamel nadat Jacaranda 94.2 se Good Morning Angels-liefdadigheidsprogram Sean se storie met luisteraars gedeel het. Sean is tans in ŉ stabiele toestand in die waakeenheid van die Dr. George Mukari-staatshospitaal in Ga-Rankuwa. Daar is egter nie ŉ brandsorgeenheid nie en sy geliefdes poog nou in alle erns om geld in te samel vir behandeling in ‘n private hospitaal. Daar word gehoop dat hy daar behandeling kan ontvang totdat daar ŉ bed beskikbaar is in die Chris Hani Baragwanath-staatshospitaal se oorvol brandsorgeenheid. Mé-Lissa en Sean Smith. Foto: Verskaf Volgens Anneri du Plooy, direkteur van die Hero Burn Foundation, ŉ nie-winsgewende organisasie wat ondersteuning bied aan en omsien na brandslagoffers en hul gesinne, is nagenoeg R3 miljoen na beraming nodig vir behandeling in ŉ private instelling as hy nie plek in dié staatshospitaal kry nie. Du Plooy het gesê daar lê nog maande se behandeling voor op sy pad na herstel Sean, ŉ leerder en inwoner van Theresapark in die noorde van Pretoria, het verlede Maandagmiddag derdegraadse brandwonde aan sy hande, ken en nek en gedeeltes van sy rug, bors en arms opgedoen nadat sy hemp aan sy lyf aan die brand geslaan het in ŉ fratsongeluk met petrol. Hy het ook inwendige brandwonde opgedoen toe hy vlamme ingeasem het. Hy is na die Unitas-hospitaal in Centurion geneem waar die hospitaal hom op die hospitaal se onkoste behandel het totdat hy Vrydag na die Dr. George Mukari-staatshospitaal geneem is toe daar ŉ plek oopgegaan het en Sean sterk genoeg was. Hy word in afsondering in die waakeenheid behandel. Hy word onder verdowing gehou en is aan ŉ asemhalingsapparaat gekoppel. Sean se ma, Mé-Lissa Smith, is ŉ enkelma met vier kinders en het nie ŉ mediese fonds nie. Die Hero Burn Foundation help steeds Sean se geliefdes en ondersteuners om geld in te samel. Skakel 082 902 1133 of klik hier vir hul bankbesonderhede. Gebruik “Sean” as verwysing. Lees ook: [Opvolg] Trane rol vir brandslagoffer Sean